b'\n_START_ARTICLE_\nValrhona\n_START_PARAGRAPH_\nValrhona Chocolaterie er en fransk chokoladeproducent med hjemsted i den lille landsby Tain L\'Hermitage i vindistriktet Hermitage omkring 80 km syd for Lyon. Virksomheden har fem datterselskaber samt 60 lokale distribut\xc3\xb8rer verden over og regnes som en af verdens f\xc3\xb8rende producenter indenfor m\xc3\xb8rk, bitter chokolade. Udover produktionen af chokolade, har virksomheden siden 1988 ogs\xc3\xa5 drevet \xc3\x89cole du Grand Chocolat \xe2\x80\x93 en skole for professionelle kokke med fokus p\xc3\xa5 chokoladebaserede retter og kager.\n_START_SECTION_\nVirksomhedens historie\n_START_PARAGRAPH_\nVirksomheden blev etableret i 1922 af den franske konditor M. Guironnet i Rh\xc3\xb4ne-dalen i det sydlige Frankrig under navnet La Chocolaterie de Vivarais og grundlagt med en ideologisk m\xc3\xa5ls\xc3\xa6tning om at fremstille og levere velsmagende gourmetchokolade til chocolatierer, konditorier og restauranter. I begyndelsen af 1950\'erne besluttede man sig for at foretage et navneskifte til det nuv\xc3\xa6rende navn, hvilket er sammensat af ordene "valley" og "Rh\xc3\xb4ne". Samtidig med introduktionen af det nye navn \xc3\xb8gedes kendskabet til Valrhona som leverand\xc3\xb8r af r\xc3\xa5chokolade til andre chocolatiers og konditorer. I 1986 p\xc3\xa5begyndte virksomheden sin egen chokoladeproduktion af forskellige produkter til salg i butikker. Chokoladen oprinder fra udvalgte kakaoplantager prim\xc3\xa6rt i det Caribiske Hav og det Indiske Ocean, hvis solt\xc3\xb8rrede kakaob\xc3\xb8nner (fortrinsvist criollo og trinitario sorterne) transporteres til hjemstedet._NEWLINE_Virksomheden fokuserer prim\xc3\xa6rt p\xc3\xa5 luksus-chokolade af h\xc3\xb8j kvalitet markedf\xc3\xb8rt til producenter samt private forbrugere, som indenfor de seneste \xc3\xa5r har f\xc3\xa5et mulighed for at k\xc3\xb8be chokoladen direkte. Selv om man anses som v\xc3\xa6rende en af de fineste chokolade producenter i verden, er Valrhona i nogenlunde samme prisklasse som konkurrerende m\xc3\xa6rker s\xc3\xa5som Godiva og Neuhaus. Virksomheden produkter f\xc3\xa5s i mange forskellige smagsvarianter af b\xc3\xa5de m\xc3\xb8rk (op til 85% kakao) og lys chokolade (ned til 40% kakao) og f\xc3\xa5s som plader, \xc3\xa6sker, pastiller osv. Produktlinien indkluderer den luksuri\xc3\xb8se "Grand Cru" (lanceret i firserne), den sukkerfrie "Chocoline" (lanceret i 2007) og \xc3\xa5rgangschokolader produceret af b\xc3\xb8nner fra en enkelt h\xc3\xb8st fra en enkelt specifik plantage: "Ampamakia" (Madagaskar), "Gran Couva" (Trinidad) og "Palmira" (Venezuela).'